Aquest dilluns a la tarda els Mossos han abatut a trets Younes Abouyaaqoub, conductor de la furgoneta que va atropellar mortalment 13 persones dijous passat a la Rambla i va matar un veí de Vilafranca per fugir en el seu vehicle.

L'alerta policial ha estat a quarts de quatre de la tarda a la localitat de Subirats, a l'Alt Penedès. Al mateix temps que una veïna trucava avisant que havia vist Younes Abouyaaqoub als afores de la població, uns mossos de proximitat veien una persona sospitosa ajupida a les vinyes.

Els mossos li han demanat la documentació. Aleshores, el sospitós s'ha obert la camisa, ha ensenyat un cinturó explosiu i ha dit "Al·là és gran".

Els agents li han disparat i l'han abatut. Després d'identificar-lo per l'empremta dactilar, la policia ha confirmat que es tractava de Younes Abouyaaqoub.

Durant l'operació policial s'han desallotjat algunes empreses del polígon Can Bosch i un testimoni ha explicat el que ha sentit:

"De sobte he sentit un tret i, seguidament, n'he sentit molts més, com una cinquantena. En un principi creia que eren caçadors, però després he vist que eren trets de fusells. Han aparegut mossos pertot arreu."